text: Hvide jordbær skal have mere sol end de røde
  25 juni 2012 kl. 13.18
  Hvide jordbær skal også bruge sol. Ja, faktisk mere end deres røde artsfæller. Men Danmarks første hvide jordbær står på spring på en mark ved Give.
  De hvide jordbær mangler den røde farve. Og de smager også lidt mere som ananas, fortæller TV SYD udsendte medarbejder.
  
  Dobbelt så dyre
  Sidste år plantede Christian og Mai-Britt Jacobsen 2000 planter af de hvide jordbær, hvor de første blev plukket i fredags. 
  Prisen bliver cirka det dobbelte af de almindelige røde bær, da planterne er meget dyre. De giver heller ikke så meget udbytte som de røde bær - og endelig skal de hvide have mere sol end de røde. Og sol har været en mangelvare de seneste uger.
  
  I hemmelighed
  - Der er nogen, der siger, at hvide jordbær er den oprindelige art, siger Christian Jakobsen til TV SYD. Men jeg ved ikke, om det passer.
  Han har i tre år - i al hemmelighed - arbejdet på at kunne præsentere de hvide jordbær.
  - Jeg ville jo helst ikke have, at andre fik den samme ide.
  I første omgang fik de frø-formerede hvide planter, men det var ingen succes. Derefter søgte Christian og Mai-Britt Jakobsen på internettet - og fandt planter med hvide bær i USA.
  De 2000 planter, som er sat på ejendommen Syrengården på Gl. Møllevej i Give, kommer dog fra Europa, hvor bl.a. hollænderne har arbejdet meget med sorten.
  
  